b'\n_START_ARTICLE_\nMuilutus\n_START_PARAGRAPH_\nMuilutus tarkoittaa yhdistetty\xc3\xa4 sieppausta ja pahoinpitely\xc3\xa4. Nykysuomen sanakirjan mukaan sill\xc3\xa4 tarkoitetaan henkil\xc3\xb6n v\xc3\xa4kivaltaista kuljettamista toiselle paikkakunnalle tai valtakunnan rajan taakse. Sana yhdistet\xc3\xa4\xc3\xa4n Suomessa kommunisminvastaisen Lapuan liikkeeseen (1929\xe2\x80\x931932), joka k\xc3\xa4ytti muilutuksia kommunisteja ja vasemmistoa vastaan suunnattuna painostus- ja pelottelukeinona kes\xc3\xa4ll\xc3\xa4 1930. Muilutuksiin liittyi usein kyyditys eli siepatun henkil\xc3\xb6n kuljettaminen ja j\xc3\xa4tt\xc3\xa4minen toiselle paikkakunnalle, tyypillisesti Suomen it\xc3\xa4rajalle tai sen taakse. Joskus muilutettavat pakotettiin vannomaan luopuvansa politiikasta tai olemaan palaamatta takaisin._NEWLINE_Nimens\xc3\xa4 muilutus sai kyydityksiin innokkaasti osallistuneen lapualaisen k\xc3\xb6rttitalonpojan Jussi Muilun mukaan. Muilun serkukset Jussi ja Jaakko olivat aikansa ahkerimpia ja tunnetuimpia kyyditt\xc3\xa4ji\xc3\xa4._NEWLINE_Tahdonvastaisten rajalle kyyditysten idea oli per\xc3\xa4isin Yhdysvalloista, jossa vastustajia oli jo pitk\xc3\xa4\xc3\xa4n viety osavaltion rajalle._NEWLINE_Tunnetuimmat vuoden 1930 aikana muilutetut tai kyyditetyt henkil\xc3\xb6t olivat STPV:n kansanedustajat Asser Salo, Eino Pekkala ja Jalmari R\xc3\xb6tk\xc3\xb6, eduskunnan sosiaalidemokraattinen varapuhemies V\xc3\xa4in\xc3\xb6 Hakkila sek\xc3\xa4 lopulta entinen presidentti K. J. St\xc3\xa5hlberg.\n_START_SECTION_\nYleist\xc3\xa4\n_START_PARAGRAPH_\nMuilutukset ovat tunnetuimmat vaikuttamiskeinot, joita Lapuan liike k\xc3\xa4ytti. Lapualaiset pitiv\xc3\xa4t Kallion hallitusta saamattomana, ja Vihtori Kosola halusi muilutuksilla painostaa hallitusta eroamaan sek\xc3\xa4 saada uudeksi p\xc3\xa4\xc3\xa4ministeriksi kokoomuksen Pehr Evind Svinhufvudin. _NEWLINE_Tunnetut kommunistit etsittiin, vietiin mustaan umpikoppiseen autoon, yleens\xc3\xa4 Fordiin, jota kutsuttiin \xe2\x80\x9dlissuksi\xe2\x80\x9d tai \xe2\x80\x9dmuilutuspakuksi\xe2\x80\x9d, ja kyyditettiin. Matkalla muiluttajat monesti lauloivat is\xc3\xa4nmaallisia lauluja, kuten etel\xc3\xa4pohjalaisten suojeluskuntalaisten kunniamarssia \xe2\x80\x9dVilppulan urhojen muistolle\xe2\x80\x9d, ja uhkailivat muilutettavaa. Monia tapauksia oli, joissa muilutettava vietiin \xe2\x80\x9dikitielle\xe2\x80\x9d eli it\xc3\xa4rajalle ja katsottiin, ett\xc3\xa4 muilutettava todella ylitti rajan. Yleens\xc3\xa4 muilutettava kyyditettiin toiseen maakuntaan. Vaikka muilutettavien laittomat rajanylitystapaukset kiristiv\xc3\xa4t maiden v\xc3\xa4lej\xc3\xa4, liikkeen tarkoituksena ei ollut suunnata iskujaan Neuvostoliittoa vastaan.\n_START_SECTION_\nMuilutusten alkaminen ja tunnetuimmat muilutukset\n_START_PARAGRAPH_\nKes\xc3\xa4kuun puoliv\xc3\xa4liss\xc3\xa4 1930 alkoivat ymp\xc3\xa4ri maata laajamittaiset kommunistien muilutukset. Porvarilliset puolueet pitiv\xc3\xa4t muilutuksia pakollisena pahana, jota tuli vain siet\xc3\xa4\xc3\xa4 kommunistien kitkemiseksi. _NEWLINE_Ensimm\xc3\xa4inen julkisuuteen noussut muilutus oli kommunistisen kansanedustajan Asser Salon kyyditys 4. kes\xc3\xa4kuuta, ja vapusta syyskuuhun tehtiin kokonaisuudessaan 254 muilutusta tai sen yrityst\xc3\xa4. Ensimm\xc3\xa4iset kolme kyydityst\xc3\xa4 tehtiin toukokuussa. Kes\xc3\xa4kuussa oli 137 kyydityst\xc3\xa4 tai sen yrityst\xc3\xa4, hein\xc3\xa4kuussa 51, elokuussa 37 ja syyskuussa viimeiset 26. Kyydityksist\xc3\xa4 76 tehtiin Vaasan l\xc3\xa4\xc3\xa4nin alueella, jossa muilutukset eiv\xc3\xa4t yleens\xc3\xa4 olleet v\xc3\xa4kivaltaisia. Esimerkiksi pohjalaiskyydityksiss\xc3\xa4 "paketti" eli muilutettava saatettiin vied\xc3\xa4 Pohjanmaalle, jossa h\xc3\xa4nelt\xc3\xa4 otettiin vastaava vala kuin Saloltakin. Pohjalaiset sanoivatkin muilutuksia \xe2\x80\x9dtalonpoikaishuumoriksi\xe2\x80\x9d tai \xe2\x80\x9dtalonpoikaiseksi leikinlaskuksi\xe2\x80\x9d, vaikka todellisuudessa muilutukset olivat, muutamia tapauksia lukuun ottamatta, t\xc3\xa4ysin organisoitua toimintaa. Sen sijaan erityisesti Varsinais-Suomessa muilutukset olivat vakavia, ja t\xc3\xa4ll\xc3\xa4 alueella muilutukset saivat jo tuolloin huonon maineensa. Sis\xc3\xa4llissodan aikana Varsinais-Suomessa j\xc3\xa4nnitteet olivat syv\xc3\xa4t, ja ne purkautuivat lapualaisvuosina uudelleen. Er\xc3\xa4iss\xc3\xa4 varsinaissuomalaisissa kyydityksiss\xc3\xa4 pahoinpideltiin muilutettavaa pahoin.\n_START_SECTION_\nMuilutuksissa tapahtuneet pahoinpitelyt ja surmat\n_START_PARAGRAPH_\nMuilutettavan kohtelu oli usein eritt\xc3\xa4in rajua. Lis\xc3\xa4ksi kieltolain (1919\xe2\x80\x931932) aikana k\xc3\xa4ytetty pirtu monesti pahensi tilannetta. Muilutuksissa sai surmansa kaiken kaikkiaan kolme henkil\xc3\xb6\xc3\xa4. Forssalainen ty\xc3\xb6mies Yrj\xc3\xb6 Holm teki vastarintaa aseen kanssa ja kunnallismies Onni Happonen Hein\xc3\xa4vedelt\xc3\xa4 ilman asetta, mutta molemmat ammuttiin. Surmansa sai 19. hein\xc3\xa4kuuta my\xc3\xb6s suutari Erik Petter M\xc3\xa4tt\xc3\xb6, mutta tapaus oli humalaisen Pentti Kosolan tekem\xc3\xa4 tappo. Vihtori Kosola ei ollut tietoinen poikansa suunnitelmista. Pentti Kosolan iskujoukon oli tarkoitus kyydit\xc3\xa4 M\xc3\xa4tt\xc3\xb6 rajan yli. Rajaa l\xc3\xa4hestytt\xc3\xa4ess\xc3\xa4 M\xc3\xa4tt\xc3\xb6 kuitenkin otti tupakkaa povitaskustaan tarjotakseen kyyditt\xc3\xa4jilleen, mutta Kosola luuli t\xc3\xa4m\xc3\xa4n vet\xc3\xa4v\xc3\xa4n asetta ja ampui t\xc3\xa4m\xc3\xa4n h\xc3\xa4t\xc3\xa4isesti. _NEWLINE_Kiivaimpana kyydityskes\xc3\xa4n\xc3\xa4 1930 my\xc3\xb6s kommunistit syyllistyiv\xc3\xa4t murhatekoihin, joista Lapuan liike sai selk\xc3\xa4nojaa oman v\xc3\xa4kivaltansa perustelemisessa. Kaksi viikkoa ennen M\xc3\xa4t\xc3\xb6n kyydityst\xc3\xa4 tunnettu kommunisti ampui Vaasassa konstaapeli Arvo Sorvarin. Syyskuussa 1930 puolestaan Sulo Lehtinen, kommunistien asiamieheksi ryhtynyt entinen j\xc3\xa4\xc3\xa4k\xc3\xa4rialiupseeri, ampui Heinolassa h\xc3\xa4nt\xc3\xa4 kuulusteluun noutaneen konstaapeli Iivar Kokkosen._NEWLINE_Aina ei muilutettu vain kommunisteja, vaan my\xc3\xb6s sosialidemokraatteja, joita ei kuitenkaan viety it\xc3\xa4rajalle. Muilutuksista tuli sittemmin er\xc3\xa4\xc3\xa4nlainen joukkoilmi\xc3\xb6. Kosolasta eli Lapuan liikkeen p\xc3\xa4\xc3\xa4esikunnasta ei annettu kaikkia muilutusk\xc3\xa4skyj\xc3\xa4, mutta yleens\xc3\xa4 p\xc3\xa4\xc3\xa4maja oli tietoinen muilutuksista tai silt\xc3\xa4 oli kysytty lupa niihin. Eri paikkakunnilla ja maakunnissa paikalliset Lapuan liikett\xc3\xa4 kannattaneet henkil\xc3\xb6t saattoivat kyydit\xc3\xa4 kenet tahansa paikallisen kommunistin tai vasemmistolaiseksi mielletyn henkil\xc3\xb6n. Muilutus tehtiin siis Lapuan liikkeen nimiss\xc3\xa4. Rannikolla muilutettavia saatettiin vied\xc3\xa4 my\xc3\xb6s saariston yksitt\xc3\xa4isille saarille.'